S&P min gepla oor mislukte mosie | Netwerk24
S&P min gepla oor mislukte mosie
09 Augustus 2017 14:07
S&P meen een ding wat wel tot 'n verlaging in Suid-Afrika se kredietgradering kan lei, is as die Reserwebank se onafhanklikheid aangetas word.
Die feit dat pres. Jacob Zuma nog 'n mosie van wantroue teen hom oorleef het, het geen impak op die internasionale kredietgraderingsagentskap Standard & Poor's (S&P) se siening oor die land se kredietgradering nie.
Zuma het Dinsdag die mosie met 198 stemme teenoor 177 oorleef.
"Die mislukking van die mosie van wantroue beteken die status quo duur voort," sê Gardner Rusike, hoofontleder van S&P vir Suid-Afrika.
Hy sê egter die politieke risiko bly hoog en dit bring risiko's vir die Suid-Afrikaanse ekonomie mee.
Hy sê die redelike groot getal ANC-lede wat saam met die opposisie gestem het, is onverwags en toon die verdeling in die party. Dit kan 'n impak op die ANC se leierskapverkiesing in Desember hê en dalk selfs met die nasionale verkiesing in 2019.
Wat wel vir S&P belangrik is, veral wat betref staatseffekte wat in rand uitgereik is, is die onlangse uitsprake oor die Reserwebank.
As die plaaslike skuld afgegradeer word tot onder beleggingsgraad kan tot $10 miljard deur buitelandse beleggers uit plaaslike staatseffekte onttrek word.
Rusike sê as die Reserwebank se onafhanklikheid verswak word, kan dit moontlik een van die faktore wees wat tot 'n afgradering van Suid-Afrika se buitelandse en binnelandse skuld sal lei.
Hy sê die jongste beoogde reddingsplan van die Suid-Afrikaanse Lugdiens teen $1 miljard gaan onwaarskynlik tot 'n verdere afgradering lei. – Reuters
Meer oor: Sal | S&P | Standard & Poor's | Reserwebank | Zuma | Kredietgradering | Gradering | Afgradering